بھارت میں آلودگی سے 2019 میں 17 لاکھ کے قریب ہلاکتیں
آلودگی کی وجہ سے بھارت کو پھیپھڑوں کے کینسر سمیت کئی دیگر بیماریوں، امراض قلب، ذیابطیس، نوزائیدہ بچوں کے امراض اور امراض چشم کے مسائل کا سامنا ہے۔ 
ویب ڈیسک — بھارت کے کئی شہر دنیا بھر میں آلودگی کے انڈیکس میں سرفہرست ہیں اور انہیں آلودگی کی وجہ سے نہ صرف معاشی بلکہ انسانی زندگیوں کے نقصانات سے متعلق مسائل کا بھی سامنا ہے۔ خبر رساں ادارے رائٹرز کے مطابق اس سے پہلی کی گئی تحقیق میں بھارت میں 2017 میں آلودگی کی وجہ سے 12 لاکھ 40 ہزار سے زائد ہلاکتیں ہوئی تھیں جو ملک میں اس سال ہوئی غیر طبعی ہلاکتوں سے ساڑھے 12 فیصد کم تھیں۔ آلودگی کی وجہ سے ملک کی آبادی کو پھیپھڑوں کے کینسر سمیت کئی دیگر بیماریوں، امراض قلب، ذیابیطیس، نوزائیدہ بچوں کے امراض اور امراض چشم کے مسائل کا سامنا ہے۔ بھارتی دارالحکومت کو دنیا کا سب سے آلودہ دارالحکومت بتایا گیا ہے اور اسے آلودگی کی وجہ سے دنیا میں سب سے زیادہ فی کس معاشی نقصان کا سامنا کرنا پڑا۔ 2019 میں ہونے والی ہلاکتوں کی وجہ سے ملک کو 36 اعشاریہ 8 ارب ڈالر کے نقصان کا سامنا کرنا پڑا جو بھارت کی مجموعی داخلی پیداوار کا ایک اعشاریہ 36 فیصد بنتا ہے۔ آلودگی کی وجہ سے بہار اور اتر بردیش جیسی گنجان آباد اور کم آمدن والی ریاستوں کی مجموعی داخلی پیداوار کو سب سے زیادہ نقصان پہنچا۔ رپورٹ میں کہا گیا کہ ’’کووڈ 19 کی وجہ سے بھارت میں لگائے گئے لاک ڈاؤن کے دوران فضائی معیار میں بہتری اور پابندیوں کے ہٹائے جانے کے بعد آلودگی میں دوبارہ اضافے سے یہ سبق ملتا ہے کہ فضائی آلودگی میں کمی انسانی سرگرمیوں میں کمی سے ممکن ہے۔ ‘‘ بھارتی حکومت نے ایک بیان میں کہا ہے کہ اگر بھارت 2024 تک 4 ٹرلین ڈالر کی معیشت بننا چاہتا ہے تو اسے آلودگی کے کنٹرول کے لیے مخصوص سرکاری پروگرامز پر مزید سرمایہ کاری کرنے کی ضرورت ہے۔ اس وقت بھارت کی مجموعی داخلی پیداوار کا تخمینہ 2 اعشاریہ 9 ٹرلین ڈالر لگایا جاتا ہے۔ سوئیٹزرلینڈ سے تعلق رکھنے والی فضائی معیار کو ماپنے والی ٹیکنالوجی کمپنی IQAir نے منگل کے روز ایک رپورٹ میں بتایا کیا کہ بھارت کے تین بڑے شہر، نئی دہلی، کلکتہ اور ممبئی کا شمار دنیا کے 20 آلودہ ترین شہروں میں ہوتا ہے۔